DA aanvaar VF Plus se uitdaging om taalregte te debatteerDr. Annelie Lotriet, voorsitter van die DA in die Vrystaat. Foto: DA/Flickr.com [Red] In aanloop tot die nasionale verkiesing op 8 Mei vanjaar gee Maroela Media politieke partye die geleentheid om hul menings oor verskillende kwessies wat kiesers raak op Maroela Media se debatsportaal te lug. Alle politieke partye is welkom om meningstukke vir publikasie voor te lê onderhewig aan die bepalings en voorwaardes van Maroela Media se redaksionele beleid. Deur dr. Annelie Lotriet, voorsitter van die DA in die Vrystaat Die DA het onlangs ’n versoek ontvang van die leier van die Vryheidsfront Plus (VF Plus), dr. Pieter Groenewald, om in debat te tree oor “Taalregte en die beskerming daarvan en in besonder die handhawing van Afrikaans”. Hierdie uitdaging is in reaksie op die DA-leier, Mmusi Maimane, se video-opname waarin hy die DA se standpunt oor veeltaligheid en taalregte uiteensit. Maimane is die afgelope twee weke voor die verkiesing druk besig om president Cyril Ramaphosa aan te vat en om hom dag en nag te beywer om ons land te red uit die kloue van korrupsie en om Een Suid-Afrika vir almal te bou. Daarom reageer ek op dr. Groenewald se versoek en is ek bereid om met hom te debatteer oor taalregte en die rol en plek van Afrikaans in ons gesamentlike toekoms. Die DA het nie net een of twee debatteerders nie. Ons het ’n groot hoeveelheid diverse leiers en openbare verteenwoordigers wat met hul individuele kennis en vaardighede enige vraag of onderwerp kan pak. Ons aanvaar dr. Groenewald se uitnodiging en ek sal met hom debatteer oor taalregte – wanneer en waar ook al hy wil – met 100% vertroue in die DA se belofte om die regte van álle tale in Suid-Afrika te bevorder. Ook om onderrig in meer, en nie minder nie, tale te bevorder en om die taalkulture van almal te beskerm. Al is jou party ’n klein party wat poog om Suid-Afrikaners te verdeel, dr. Groenewald, sal ek graag na die tafel kom om jou te vertel van ’n toekoms vir ons land waar ons almal sal kan saamwerk as ’n verenigde span om ’n kollektiewe toekoms te bou. Ek sien uit na die uitdaging en aanvaar dit, indien u gewillig is, dr. Groenewald. Maroela Media gaan ŉ platform aan die DA en VF Plus bied vir die debat oor taalregte en die handhawing van Afrikaans. Hou ons webwerf dop vir meer inligting oor dié geleentheid wat volgende week regstreeks op Maroela Media uitgesaai gaan word, met besonderhede hoe jy betrokke kan wees by die debat.